እስራኤል ጥገኝነትን አስመልክቶ ያወጣችውን ፖሊሲ በመተግበሯ በርካታ አፍሪካዊያን ከሃገሪቱ እየወጡ ነው
እስራኤል ጥገኝነት ጠያቂዎችን ከሀገሪቱ  ለማስወጣት ያወጣችውን አዲስ ፖሊሲ እየተገበረች ሲሆን በዚህም በርካታ አፍሪካዊያን ከእስራኤል እንዲወጡ እየተደረገ ነው፡፡በእስራኤል የሚኖሩ የአፍሪካ ጥገኝነት ጠያቂወች ከሀገሪቱ እንዲወጡ ቢጠየቁም ሊወጡ ፍቃደኛ ባለመሆናቸው በእስራኤል ለእስር እየተዳረጉ እንደሆነም ተነግሯል፡፡መረጃዎች እንደሚያሳዩት ከሆነ በአሁኑ ሰዓት በእስራኤል ከ10 ፐርሰንት በላይ አፍሪካዊያን ጥገኝነት ጠያቂዎች ሲኖሩ ቁጥራቸውም ከ35 ሺህ በላይ ይሆናሉ፡፡የእስራኤል መንግስት በሚከተለው ፖሊሲ መሰረት አለም አቀፉን የስደተኞች ህግ በጠበቀ መልኩ በእስራኤል ያሉ ህጋዊ ያልሆኑ ጥገኝነት ጠያቂዎች ከሀገሪቱ እንዲወጡ እያደረገ ነው ተብሏል፡፡እነዚህን ዜጎች ከእስራኤል በማስወጣት ወደ ሩዋንዳ እንዲሄዱ ለማድረግ ጠ/ሚኒስር ቤኒያሚን ኔታንያሁ ከሩዋንዳው ፕሬዝዳንት ፖል ካጋሜ ጋር እንደተስማሙ ነው የተነገረው፡፡በስምምነቱም ጥገኝነት ጠያቂዎች ከእስራኤል በወጡ ቁጥር እስራኤል ለሩዋንዳ ከ5ሺህ በላይ የአሜሪካን ዶላር ትከፍላለች፡፡  በተባበሩት መንግስታት ድርጅት የሰብዓዊ መብት ታዛቢ ቡድን እንዳለው ከሆነ ግን አሁን  እስራኤል ወደ ሩዋንዳ እንዲወሰዱ የጠየቀቻቸውን ጥገኝነት ጠያቂዎች ከሀገሪቱ ለማውጣት ፍላጎት ባለማሳየታቸው ለእስር እየዳረገቻቸው እንደሆነ ነው የጠቆመው፡፡አልጀዚራ ይዞት የወጣው መረጃ እንደሚያመለክተው ከሆነ ደግሞ በእስራኤል ከሚገኙ ጥገኝነት ጠያቂዎች መካከል ሰባት የሚደርሱ ኤርትራዊያን ከሀገሪቱ በመውጣት ወደ ሩዋንዳ እንዲገቡ ተጠይቀው ፍቃደኛ ባለመሆናቸው መታሰራቸውን ነው የሚያመለክተው፡፡በእስራኤል ጥገኝነት ጠያቂወች ከ10ሺህ በላይ የሚሆኑትን የእስራኤል መንግስት ባሳለፍነው ህዳር ወር ላይ ከሀገሪቱ እንደሚያስወጣ ቀድሞ ያስታወቀ እንደነበርም ዘገባው አስታውሷል፡፡የስደተኞች መብት ተሟጋች ቡድኖች ግን አሁን በእስራኤል የሚካሄደው ጥገኝነት ጠያቂዎችን የማስወጣት ሂደት ሳይታሰብ የመጣ እና ዘረኝነትን የሚቀሰቅስ እንዲሁም ለስደተኞች ክብር ያልሰጠ ነው ይሉታል፡፡የእስራኤል የመገናገኛ ብዙሀን እንደዘገቡት ደግሞ በርካታ ቁጥር ያላቸው ጥገኝነት ጠያቂዎች በቴላቪቭ አደባባዮች የታሰሩ ወገኖቻቸው ይፈቱ በማለት እና የኔታናሁን ፖሊሲ በመቃወም ላይ እንደነበሩ አስታውቀዋል፡፡ የተባበሩት መንግስታት ድርጅት የስደተኞች ወኪል እንደገለፀው ደግሞ በአሁኑ ሰዓት በእስራኤል ከ27 ሺህ በላይ ኤርትራዊያን እና ከ7ሺህ በላይ ሱዳናዊያን ጥገኝነት ጠያቂዎች ይገኛሉ፡፡ /አልጀዚራ/